Europa er atter indehaver af det prestigiøse Ryder Cup-trofæ.

Søndag i Frankrig lykkedes det for det europæiske hold, der har Thomas Bjørn som kaptajn, at sikre sejren i den traditionsrige golfdyst mod USA.

Italienske Francesco Molinari fik æren af at sikre trofæet, da han bragte Europa foran 14,5-9,5 med en sejr over amerikaneren Phil Mickelson.

Europa endte med at vinde samlet med 17,5-10,5. Dermed blev Europas sejr lidt større, end da USA for to år siden vandt 17-11 på hjemmebane.

Sejren er en stor triumf for Thomas Bjørn, som for første gang er kaptajn for det europæiske hold.

Læs også : Olesen bliver parret mod Jordan Spieth i Ryder Cup

For to år siden var han vicekaptajn, da Europa måtte afgive trofæet til USA. Tre gange vandt danskeren Ryder Cup som spiller.

Europa førte 10-6 over USA før søndagens 12 afsluttende singlekampe.

Her lagde USA pres på Europa, hvis føring blev reduceret til 10,5-9,5.

Hvis matchen sluttede 14-14, ville USA som regerende Ryder Cup-vinder beholde titlen.

Så sørgede danske Thorbjørn Olesen for at give Europa et pusterum, da han vandt på overbevisende vis over Jordan Spieth.

Efter 14 huller førte danskeren med fem huller over den amerikanske verdensstjerne, der har vundet tre majorturneringer.

Ved Ryder Cup handler det om at vinde de enkelte huller, ikke om nødvendigvis at have den laveste samlede score.

Læs også : Kaptajn-Bjørn roser Thorbjørn Olesen for at komme stærkt tilbage

Med sejren kom Thorbjørn Olesen på pointtavlen for første gang i sin første Ryder Cup-deltagelse.

Fredag tabte danskeren i fourballs sammen med nordirske Rory McIlroy, og lørdag kom Thorbjørn Olesen ikke i aktion.

Kort tid efter danskerens sejr kom Europa foran 12,5-9,5, da Jon Rahm besejrede Tiger Woods.

Efter 17 huller var spanieren foran med to huller, og han vandt dermed kampen.

Tiger Woods mødte ellers frem til Ryder Cup med sin første turneringssejr i fem år i frisk erindring, men golfikonet lavede ikke et eneste point i fire kampe i Frankrig.

Læs også : Danske Danny udlever drømmen i Paris: Ikke ét græsstrå må stå forkert

Hans nedtur var medvirkende til den samlede europæiske sejr, da Ian Poulter først besejrede Dustin Johnson, inden Francesco Molinari sikrede sejren mod Phil Mickelson.

Der blev også skrevet historie, da spanske Sergio García vandt sin singlekamp over amerikaneren Rickie Fowler.

Sergio García har dermed lavet 25,5 point i karrieren ved Ryder Cup, mere end nogen anden spiller i historien.

Spanieren har haft en skidt sæson, men Thomas Bjørn valgte alligevel den erfarne spiller som et af sine wildcards.

Sergio García betalte tilbage ved at hente tre point i sine fire kampe ved Ryder Cup i år.

- Det har været et hårdt år, men vi kæmpede hårdt. Jeg er så taknemmelig over, at Thomas Bjørn troede på mig, siger Sergio García ifølge AFP.